CELEX: 32021R1903
Language: fi
Date: 2021-10-29 00:00:00
Title: Komission täytäntöönpanoasetus (EU) 2021/1903, annettu 29 päivänä lokakuuta 2021, Euroopan unionin rautatievirastolle maksettavista maksuista ja palkkioista sekä niiden maksuehdoista annetun täytäntöönpanoasetuksen (EU) 2018/764 muuttamisesta (ETA:n kannalta merkityksellinen teksti)

3.11.2021   
               
               
                  FI
               
               
                  Euroopan unionin virallinen lehti
               
               
                  L 387/126
               
            
         KOMISSION TÄYTÄNTÖÖNPANOASETUS (EU) 2021/1903,
         annettu 29 päivänä lokakuuta 2021,
         Euroopan unionin rautatievirastolle maksettavista maksuista ja palkkioista sekä niiden maksuehdoista annetun täytäntöönpanoasetuksen (EU) 2018/764 muuttamisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Euroopan unionin rautatievirastosta ja asetuksen (EY) N:o 881/2004 kumoamisesta 11 päivänä toukokuuta 2016 annetun Euroopan parlamentin ja neuvoston asetuksen (EU) 2016/796 (1) ja erityisesti sen 80 artiklan 1 kohdan,
         sekä katsoo seuraavaa:
         
                     (1)
                  
                  
                     Komission täytäntöönpanoasetuksessa (EU) 2018/764 (2) vahvistetaan maksut ja palkkiot, jotka on maksettava Euroopan unionin rautatievirastolle, jäljempänä ’virasto’, tiettyjen asetuksessa (EU) 2016/796 tarkoitettujen toimintojen ja muiden palvelujen tarjoamisesta.
                  
               
                     (2)
                  
                  
                     Vaikka suurin osa viraston toiminnasta aiheutuvista kustannuksista katetaan EU:n talousarviosta, asetuksen (EU) 2016/796 80 artiklan 2 kohdan ensimmäisessä alakohdassa edellytetään, että virasto perii maksuja ja palkkioita kalustoyksikköjen (tyyppi)lupien ja yhtenäisten turvallisuustodistusten antamisesta, eurooppalaisen rautatieliikenteen hallintajärjestelmän (ERTMS) mukaisista hyväksynnöistä sekä muiden palvelujen tarjoamisesta. Asetuksen (EU) 2016/796 80 artiklan 3 kohdan mukaan maksujen ja palkkioiden suuruus on vahvistettava tasolle, jolla varmistetaan, että niistä saatavilla tuloilla voidaan täysin kattaa viraston suorittamista tehtävistä ja palveluista aiheutuvat kustannukset.
                  
               
                     (3)
                  
                  
                     Täytäntöönpanoasetuksen (EU) 2018/764 10 artiklan mukaan komissio arvioi maksuja ja palkkioita koskevan järjestelmän varainhoitovuosittain. Arviointi perustuu viraston aiempia taloudellisia tuloksia koskevaan arviointiin ja viraston arvioon tulevista menoistaan ja tuloistaan. Komissio tarkistaa maksuja ja palkkioita tarpeen mukaan viraston taloudellisia tuloksia koskevan arvioinnin ja viraston ennusteiden perusteella. Komission on määrä tarkastella asetusta uudelleen, jotta kiinteät maksut voidaan ottaa asteittain käyttöön viimeistään 16 päivänä kesäkuuta 2022.
                  
               
                     (4)
                  
                  
                     Kun täytäntöönpanoasetus (EU) 2018/764 hyväksyttiin vuonna 2018, luotettavat taloudelliset tiedot puuttuivat, koska virasto ei ollut vielä aloittanut hakemusten käsittelyä. Asetuksen (EU) 2016/796 51 artiklan 1 kohdan a alakohdassa tarkoitetuissa viraston vuosikertomuksissa vahvistetaan vuodesta 2019 alkaen, että viraston talousarviossa on merkittävä ja toistuva negatiivinen epätasapaino siltä osin kuin virasto toimii asetuksen (EU) 2016/796 14, 20, 21 ja 22 artiklassa tarkoitettuna todistusten, lupien ja hyväksyntöjen myöntämiseen liittyvistä tehtävistä vastaavana unionin viranomaisena. Tämä epätasapaino johtuu siitä, ettei hakemusten käsittelyyn ja palvelujen tarjoamiseen liittyvien kustannusten korvaamiseksi asetuksen (EU) 2016/796 80 artiklan 2 kohdan mukaisesti perittävien maksujen ja palkkioiden taso ole riittävä.
                  
               
                     (5)
                  
                  
                     Nämä kustannukset oli katettava osittain unionin talousarviosta, jotta virasto sai hakemusten käsittelykustannukset katettua. Lisäksi viraston oli talousarvionsa tasapainottamiseksi vähennettävä huomattavasti muita kuin maksuilla ja palkkioilla rahoitettavia toimintoja. Viraston vuotuisten yhtenäisten ohjelma-asiakirjojen mukaan vuosien 2021 ja 2022 ennusteet viittaavat samanlaiseen taloudelliseen tilanteeseen tulevaisuudessa. Sen vuoksi viraston maksuja ja palkkioita koskevaa järjestelmää on tarpeen tarkistaa.
                  
               
                     (6)
                  
                  
                     Vaikuttaa tarpeelliselta korottaa tuntitaksaa, joka on tällä hetkellä alhaisempi kuin tuntikustannukset, joita virastolle aiheutuu lupia, todistuksia ja hyväksyntöjä koskevien päätösten antamisesta hakijoille. Täytäntöönpanoasetuksessa (EU) 2018/764 määritettyjä hintoja olisi sen vuoksi tarkistettava siten, että ne kattavat vuotuiset kustannukset, joita virastolle aiheutuu hakemusten käsittelystä ja keskitetyn palvelupisteen asettamisesta kaikkien eurooppalaisten kalustoyksikkölupien, yhtenäisten turvallisuustodistusten ja ERTMS-hankehyväksyntöjen hakijoiden saataville.
                  
               
                     (7)
                  
                  
                     Virasto on perinyt maksuja ja palkkioita yksinomaan tuntitaksalla, joka lasketaan sen päätösten tekemiseen ja palvelujen tarjoamiseen käytetyn ajan perusteella. Olisi otettava käyttöön kiinteä maksujärjestelmä, jotta hallinnollista rasitusta saadaan edelleen vähennettyä ja suunniteltujen hakemuskohtaisten kustannusten ennakoitavuutta voidaan parantaa kaikkien osapuolten eduksi. Lisäksi virasto on vuodesta 2019 lähtien saanut lisää kokemusta ja ottanut käyttöön riittävän vankan menetelmän yksittäisten hakemusten käsittelystä aiheutuvien keskimääräisten kustannusten laskemiseksi. Sen vuoksi olisi sovellettava kiinteitä maksuja sellaisten hakemusten käsittelyyn, jotka koskevat sellaista kalustoyksikköä tai kalustoyksikkösarjaa, jonka Euroopan parlamentin ja neuvoston direktiivin (EU) 2016/797 (3) 25 artiklan 1 kohdan mukaan katsotaan olevan aiemmin hyväksytyn kalustoyksikkötyypin mukainen.
                  
               
                     (8)
                  
                  
                     Maksuttoman keskitetyn palvelupisteen ylläpito- ja kehittämiskustannukset ovat huomattavat. Sen vuoksi keskitetyn palvelupisteen käytöstä olisi perittävä maksuja myös silloin, kun keskitettyyn palvelupisteeseen jätettyjen hakemusten vastaanottaja on virasto. Hakijoiden olisi maksettava maksut kiinteämääräisinä riippuen siitä, mikä vaikutus hakemuksilla on keskitetyn palvelupisteen järjestelmään ladattujen ja tallennettujen asiakirjojen, hyödynnettyjen toimintojen ja yhteydenpidon osalta, sekä suhteessa asiaankuuluvan päätöksen arvioituihin kokonaiskustannuksiin. Kun kalustoyksikkötyypin vaatimustenmukaisuutta koskeva hakemus toimitetaan virastolle, keskitetyn palvelupisteen käytöstä perittävästä maksusta olisi tehtävä erottamaton osa kokonaismaksua, joka peritään kiinteisiin maksuihin perustuvien kalustoyksikkölupien antamisesta.
                  
               
                     (9)
                  
                  
                     Maksuissa ja palkkioissa olisi otettava huomioon mikroyritysten sekä pienten ja keskisuurten yritysten erityistilanne. Sen vuoksi olisi sovellettava tiettyä vähennystä.
                  
               
                     (10)
                  
                  
                     Kaikki maksujen ja palkkioiden tason määrittämisperusteet ja -menetelmät perustuvat asetuksen (EU) 2016/796 80 artiklan 3 kohdan ensimmäisen alakohdan mukaisesti periaatteeseen, jonka mukaan niistä saatavilla tuloilla olisi täysin katettava tarjotuista palveluista aiheutuvat kustannukset niin, että vältetään alijäämää tai merkittävän ylijäämän kertymistä.
                  
               
                     (11)
                  
                  
                     Täytäntöönpanoasetuksen (EU) 2018/764 soveltamisesta saatu kokemus on osoittanut, että maksujen ja palkkioiden maksuehtoja olisi nykyaikaistettava ja mukautettava, jotta voidaan vähentää sen riskiä, että hakijat, joiden maksukyky on vaarassa heikentyä, tai kolmansiin maihin sijoittautuneet hakijat, joita vastaan virastolla ei ole riittäviä oikeudellisia täytäntöönpanotakeita, jättävät ne maksamatta. On aiheellista, että virasto laskuttaa maksettavat määrät hakumenettelyn varhaisessa vaiheessa, jotta voidaan pienentää maksuviivästysten tai maksamatta jättämisen riskiä. Viraston on tarjottava verkkomaksuvaihtoehtoja.
                  
               
                     (12)
                  
                  
                     Koska maksut ja palkkiot vastaavat suurelta osin viraston henkilöstömenoja ja niitä suoria menoja, jotka liittyvät asetuksen (EU) 2016/796 80 artiklan 2 kohdassa tarkoitettuihin toimintoihin, viraston olisi indeksoitava kyseiset määrät kertaalleen varainhoitovuosittain, jotta voidaan luotettavien tietojen perusteella ottaa huomioon inflaatioaste ja viraston henkilöstön palkkojen vuotuinen päivitys.
                  
               
                     (13)
                  
                  
                     Viraston olisi kaikin tavoin tähdättävä kustannustehokkuuteen ja sen vuoksi pyrittävä jatkuvasti parantamaan menettelyjä, joita noudatetaan sille määrättyjen asetuksen (EU) 2016/796 mukaisten tehtävien suorittamisessa, ja erityisesti sovitettava yhteen tehtävien laajuus ja käytettävissä olevat resurssit. Tässä yhteydessä sen olisi toteutettava aidosti yhtenäinen eurooppalainen rautatiealue ja otettava huomioon EU:n rautatiepolitiikan pyrkimys kohti kestävämpää ja älykkäämpää liikkumista sekä innovatiivista, turvallista, vahvaa ja täysin yhteentoimivaa rautatiealaa.
                  
               
                     (14)
                  
                  
                     Sen vuoksi täytäntöönpanoasetusta (EU) 2018/764 olisi muutettava.
                  
               
                     (15)
                  
                  
                     Tässä asetuksessa säädetyt toimenpiteet ovat asetuksen (EU) 2016/797 51 artiklalla perustetun komitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Muutetaan täytäntöönpanoasetus (EU) 2018/764 seuraavasti:
            
                        1)
                     
                     
                        Korvataan 1 artiklan 1 kohta seuraavasti:
                        
                           ”1.   Tässä asetuksessa vahvistetaan maksut ja palkkiot, jotka on maksettava Euroopan unionin rautatievirastolle, jäljempänä ’virasto’, asetuksen (EU) 2016/796 14, 20, 21 ja 22 artiklan mukaisesta hakemusten käsittelystä, myös silloin, kun hakija käyttää mainitun asetuksen 12 artiklassa säädettyä keskitettyä palvelupistettä hakemusten jättämiseen virastolle, sekä muiden viraston perustamisen tavoitteita toteuttavien palvelujen tarjonnasta. Siinä täsmennetään myös menetelmä, jota käytetään laskettaessa näiden maksujen ja palkkioiden suuruus, sekä maksuehdot.”
                        
                     
                  
                        2)
                     
                     
                        Korvataan 2 artikla seuraavasti:
                        
                           ”2 artikla
                           Viraston perimien maksujen ja palkkioiden lajit
                           
                              1.   Virasto perii maksuja seuraavista:
                              
                                          a)
                                       
                                       
                                          hakemusten jättäminen keskitetyn palvelupisteen kautta virastolle, jos hakemukset eivät sisälly käsittelystä perittäviin kiinteisiin maksuihin;
                                       
                                    
                                          b)
                                       
                                       
                                          virastolle toimitettujen hakemusten käsittely, mukaan lukien 4 artiklassa tarkoitettujen arvioiden antaminen, ja myös silloin, jos hakija myöhemmin peruuttaa hakemuksen;
                                       
                                    
                                          c)
                                       
                                       
                                          jos virasto uusii direktiivin (EU) 2016/798 tai direktiivin (EU) 2016/797 mukaisesti annetun päätöksen taikka rajoittaa, muuttaa tai tarkistaa sitä.
                                       
                                    Virasto voi periä maksuja myös silloin, kun se peruuttaa markkinoillesaattamisluvan käytössä olevan kalustoyksikön tai kalustoyksikkötyypin myöhemmin todetun olennaisten vaatimusten noudattamatta jättämisen vuoksi direktiivin (EU) 2016/797 26 artiklan mukaisesti tai koska yhtenäisen turvallisuustodistuksen haltija ei enää täytä todistuksen antamisen edellytyksiä direktiivin 2016/798 17 artiklan 5 ja 6 kohdan mukaisesti.
                           
                           
                              2.   Edellä 1 kohdan ensimmäisen alakohdan a ja b alakohdassa tarkoitettuihin hakemuksiin kuuluvat
                              
                                          a)
                                       
                                       
                                          muut kuin tämän kohdan b alakohdassa määritetyt kalustoyksiköiden ja kalustoyksikkötyyppien asetuksen (EU) 2016/796 20 ja 21 artiklan mukaiset markkinoillesaattamisluvat;
                                       
                                    
                                          b)
                                       
                                       
                                          sellaisen kalustoyksikön tai kalustoyksikköjen sarjan markkinoillesaattamisluvat, joka on direktiivin (EU) 2016/797 25 artiklan 1 kohdan mukaisesti hyväksytyn kalustoyksikkötyypin mukainen;
                                       
                                    
                                          c)
                                       
                                       
                                          asetuksen (EU) 2016/796 14 artiklan mukaiset yhtenäiset turvallisuustodistukset;
                                       
                                    
                                          d)
                                       
                                       
                                          asetuksen (EU) 2016/796 22 artiklan mukaiset hyväksymispäätökset siitä, että ERTMS-ratalaiteratkaisu on asiaankuuluvien YTE:ien mukainen;
                                       
                                    
                                          e)
                                       
                                       
                                          komission täytäntöönpanoasetuksen (EU) 2018/545 22 artiklan ja komission täytäntöönpanoasetuksen (EU) 2018/763 2 artiklan 3 kohdan ja 4 artiklan 5 kohdan mukaiset esiselvitystä koskevat hakemukset;
                                       
                                    
                                          f)
                                       
                                       
                                          asetuksen (EU) 2016/796 58 artiklassa tarkoitettu muutoksenhaku tämän asetuksen 7 artiklan mukaisesti.
                                       
                                    
                           
                              3.   Virasto perii palkkiot muiden palvelujen kuin 1 kohdassa tarkoitettujen palvelujen tarjonnasta, joka tapahtuu hakijan tai kenen tahansa muun henkilön tai yksikön pyynnöstä.
                           
                           
                              4.   Virasto julkaisee luettelon palveluista verkkosivustollaan.”
                           
                        
                     
                  
                        3)
                     
                     
                        Korvataan 3 artikla seuraavasti:
                        
                           ”3 artikla
                           Viraston perimien maksujen, palkkioiden ja kiinteiden maksujen laskenta
                           
                              1.   Keskitetyn palvelupisteen käytöstä 2 artiklan 2 kohdan a, c, d ja e alakohdassa tarkoitettujen hakemusten jättämiseksi virastolle perittävien maksujen määrä on liitteessä olevan 2 kohdan taulukossa A määritelty kiinteä määrä. Tämä kiinteä maksu on maksettava hakemuksen jättämishetkellä.
                           
                           
                              2.   Edellä 2 artiklan 2 kohdan a, c, d ja e alakohdassa tarkoitettujen hakemusten käsittelystä, mukaan lukien 2 artiklan 1 kohdan ensimmäisen alakohdan c alakohdassa ja toisessa alakohdassa tarkoitetut toiminnat, perittävät maksut ovat seuraavien yhteissumma:
                              
                                          a)
                                       
                                       
                                          viraston henkilöstön ja ulkopuolisten asiantuntijoiden hakemuksen käsittelyyn käyttämä tuntimäärä kerrottuna liitteessä olevassa 1 kohdassa määritetyllä viraston tuntitaksalla;
                                       
                                    
                                          b)
                                       
                                       
                                          viraston perimien maksujen määrää on täydennettävä kansallisten turvallisuusviranomaisten toimittamalla asianmukaisella määrällä, joka koostuu hakemuksen kansallisen osan käsittelykustannuksista.
                                       
                                    
                           
                              3.   Edellä 2 artiklan 2 kohdan b alakohdassa tarkoitettujen hakemusten jättämisestä ja käsittelystä sekä lupien antamisesta perittävien maksujen määrä on liitteessä olevan 3 kohdan taulukossa B määritetty kiinteä määrä, johon sisältyy 1 kohdassa tarkoitetun keskitetyn palvelupisteen käytöstä perittävä maksu. Tämä kiinteä maksu on maksettava hakemuksen jättämishetkellä.
                           
                           
                              4.   Edellä 2 artiklan 3 kohdassa tarkoitetuista palveluista perittävien palkkioiden määrä on viraston henkilöstön ja ulkopuolisten asiantuntijoiden käyttämien tuntien määrä kerrottuna liitteessä olevassa 1 kohdassa ilmoitetulla viraston tuntitaksalla.
                           
                           
                              5.   Jos kyseessä on mikroyritys taikka pieni tai keskisuuri yritys, viraston hakemuksesta perimään määrään sovelletaan hakijan pyynnöstä 20 prosentin alennusta. Tällainen pyyntö on esitettävä hakemuksen jättämishetkellä, kun sovelletaan kiinteitä maksuja, ja viimeistään ennen kuin virasto laatii laskun kaikissa muissa tapauksissa.
                              Tässä asetuksessa mikroyrityksellä taikka pienellä tai keskisuurella yrityksellä tarkoitetaan itsenäistä rautatieyritystä, rataverkon haltijaa tai valmistajaa, joka on sijoittautunut johonkin Euroopan talousalueen jäsenvaltioon tai jolla on kotipaikka jossakin Euroopan talousalueen jäsenvaltiossa ja joka täyttää komission suosituksessa 2003/361/EY (4) vahvistetut edellytykset.
                              Hakijan on esitettävä keskitetyn palvelupisteen kautta näyttö siitä, että se katsotaan mikroyritykseksi taikka pieneksi tai keskisuureksi yritykseksi. Virasto arvioi toimitetun näytön ja tekee epäselvissä tai perusteettomissa tapauksissa päätöksen mikroyrityksen taikka pienen tai keskisuuren yrityksen asemaa koskevan pyynnön hylkäämisestä.”
                           
                        
                     
                  
                        4)
                     
                     
                        Muutetaan 5 artikla seuraavasti:
                        
                                    a)
                                 
                                 
                                    Korvataan 1 kohta seuraavasti:
                                    
                                       ”1.   Virasto esittää laskun suoritettavista maksuista ja palkkioista 30 kalenteripäivän kuluessa
                                       
                                                   a)
                                                
                                                
                                                   päätöksestään, lukuun ottamatta päätöksiä, jotka kuuluvat kiinteän maksujärjestelmän piiriin tai joihin sovelletaan 6 artiklan 3 kohtaa;
                                                
                                             
                                                   b)
                                                
                                                
                                                   valituslautakunnan päätöksestä;
                                                
                                             
                                                   c)
                                                
                                                
                                                   tarjotun palvelun päättymispäivämäärästä;
                                                
                                             
                                                   d)
                                                
                                                
                                                   hakemuksen peruuttamispäivämäärästä;
                                                
                                             
                                                   e)
                                                
                                                
                                                   hakemuksen käsittelyn lopettamiseen johtaneen muun tapahtuman päivämäärästä.
                                                   Sellaisten kiinteiden maksujen osalta, jotka tulevat maksettaviksi 3 artiklan 1 ja 3 kohdassa tarkoitetulla hakemuksen jättämishetkellä ennen viraston suorittamaa hakemuksen käsittelyä, virasto voi sopia eri maksumääräajasta yksittäisten hakijoiden kanssa sekä sopia laskutusta koskevasta erityisjärjestelystä.”
                                                
                                             
                                 
                              
                                    b)
                                 
                                 
                                    Korvataan 2 kohta seuraavasti:
                                    
                                       ”2.   Laskussa on tarvittaessa oltava seuraavat tiedot:
                                       
                                                   a)
                                                
                                                
                                                   maksujen ja palkkioiden erittely;
                                                
                                             
                                                   b)
                                                
                                                
                                                   määrät, jotka kuuluvat kiinteiden maksujen piiriin;
                                                
                                             
                                                   c)
                                                
                                                
                                                   jos kiinteitä maksuja ei peritä, viraston vastuulla käytettyjen tuntien määrä ja sovellettu tuntitaksa;
                                                
                                             
                                                   d)
                                                
                                                
                                                   tapauksen mukaan, asiasta vastaavan kansallisen turvallisuusviranomaisen veloittamat kustannukset. Nämä on määritettävä suhteessa tehtäviin ja käytettyyn aikaan tai kiinteinä hintoina, joita kansallinen turvallisuusviranomainen soveltaa hakemuksen kansallisen osan käsittelyyn.”
                                                
                                             
                                 
                              
                                    c)
                                 
                                 
                                    Lisätään 4 a kohta seuraavasti:
                                    
                                       ”4a.   Jos hakijoihin sovelletaan 6 artiklan 3 kohtaa, virastolla on oikeus antaa maksuilmoituksia, joissa edellytetään osasuoritusta jo käsitellyistä hakemuksen osista. Jos pyydettyä maksua ei suoriteta viraston asettamassa määräajassa, joka on vähintään 10 kalenteripäivää, virasto voi keskeyttää hakemuksen käsittelyn ja ilmoittaa siitä hakijalle. Virasto jatkaa hakemuksen käsittelyä, jos pyydetty maksu suoritetaan 20 kalenteripäivän kuluessa keskeytyksestä ilmoittamisesta. Jos maksua ei suoriteta 20 kalenteripäivän kuluessa keskeytyksestä ilmoittamisesta, virastolla on oikeus hylätä hakemus.”
                                    
                                 
                              
                                    d)
                                 
                                 
                                    Korvataan 9 kohta seuraavasti:
                                    
                                       ”9.   Jos hakija on mikroyritys taikka pieni tai keskisuuri yritys, virasto ottaa huomioon pyynnöt maksumääräajan kohtuullisesta pidentämisestä ja maksun suorittamisesta erissä.”
                                    
                                 
                              
                  
                        5)
                     
                     
                        Muutetaan 6 artikla seuraavasti:
                        
                                    a)
                                 
                                 
                                    Korvataan 1 kohta seuraavasti:
                                    
                                       ”1.   Jos erääntyneitä määriä ei makseta, virasto voi periä korkoa kultakin ylimääräiseltä kalenteripäivältä, jonka osalta maksu on viivästynyt, ja soveltaa takaisinperintää koskevia sääntöjä, joista säädetään Euroopan parlamentin ja neuvoston asetuksen (EU, Euratom) 2018/1046 ensimmäisen osan IV osaston 6 luvun 5 jaksossa, sellaisena kuin sitä sovelletaan unionin virastoihin, ja erityisesti sen 101 artiklassa, sekä asetuksen (EU) 2016/796 66 artiklan mukaisesti hyväksytyissä viraston varainhoitosäännöissä.”
                                    
                                 
                              
                                    b)
                                 
                                 
                                    Korvataan 3 kohta seuraavasti:
                                    
                                       ”3.   Jos virastolla on näyttöä siitä, että hakijan maksukyky on vaarassa heikentyä, tai jos hakija ei ole sijoittautunut johonkin Euroopan talousalueen jäsenvaltioon tai jos hakijalla ei ole kotipaikkaa Euroopan talousalueen jäsenvaltiossa, virasto voi vaatia hakijaa toimittamaan pankkitakauksen tai vakuustalletuksen 15 päivän kuluessa hakemuksen vastaanottamisesta. Jos hakija ei tee näin, virasto voi hylätä hakijan hakemuksen.”
                                    
                                 
                              
                                    c)
                                 
                                 
                                    Korvataan 4 kohta seuraavasti:
                                    
                                       ”4.   Virasto voi hylätä uuden hakemuksen tai keskeyttää vireillä olevan hakemuksen käsittelyn, jos hakija tai sen oikeudellinen seuraaja ei ole hoitanut viraston aiemmista todistusten, lupien ja hyväksyntöjen myöntämiseen liittyvistä tehtävistä tai palveluista johtuvia maksuvelvoitteitaan, paitsi jos hakija maksaa kaikki erääntyneet määrät, sanotun kuitenkaan rajoittamatta 1 kohdan soveltamista. Jos vireillä oleva hakemus keskeytetään, sovelletaan 5 artiklan 4 a kohdassa tarkoitettua menettelyä.”
                                    
                                 
                              
                  
                        6)
                     
                     
                        Muutetaan 8 artikla seuraavasti:
                        
                                    a)
                                 
                                 
                                    Korvataan 1 kohta seuraavasti:
                                    
                                       ”1.   Virasto julkaisee 3 artiklassa tarkoitetut tuntitaksansa ja kiinteät hintansa verkkosivustollaan.”
                                    
                                 
                              
                                    b)
                                 
                                 
                                    Korvataan 2 kohta seuraavasti:
                                    
                                       ”2.   Kansallisen turvallisuusviranomaisen on julkaistava 3 artiklan 2 kohdan b alakohdassa tarkoitettujen virastolta perittävien kustannusten perusteena käytetyt hinnat verkkosivustollaan. Jos kansallinen turvallisuusviranomainen soveltaa kiinteää hintaa, sen on määriteltävä, missä tapauksissa lupiin ja todistuksiin sovelletaan kiinteää hintaa. Kansallisen turvallisuusviranomaisen on annettava virastolle linkki verkkosivustolleen, joka sisältää tiedot viranomaisen maksuista ja palkkioista.”
                                    
                                 
                              
                  
                        7)
                     
                     
                        Muutetaan 10 artikla seuraavasti:
                        
                                    a)
                                 
                                 
                                    Lisätään 1 a kohta seuraavasti:
                                    
                                       ”1 a.   Virasto indeksoi liitteessä tarkoitetut määrät ensimmäisen kerran vuonna 2023 ja sen jälkeen kertaalleen varainhoitovuosittain, voimaantulopäivän ollessa 1 päivä tammikuuta, seuraavien perusteella:
                                       
                                                   a)
                                                
                                                
                                                   Euroopan unionin virkamiesten ja muun henkilöstön palkkojen ja eläkkeiden sekä näihin palkkoihin ja eläkkeisiin sovellettavien korjauskertoimien vuotuinen päivitys, sellaisena kuin se on julkaistuna Euroopan unionin virallisessa lehdessä, viraston hallintoneuvoston hyväksymän laskentamenetelmän mukaisesti ja viraston yhtenäisessä ohjelma-asiakirjassa ja viraston konsolidoiduissa vuotuisissa toimintakertomuksissa käytettyjen asiaankuuluvien vuotuisten rahoitustietojen perusteella; ja/tai
                                                
                                             
                                                   b)
                                                
                                                
                                                   unionin inflaatioaste liitteessä olevassa 4 kohdassa vahvistettua menetelmää noudattaen.”
                                                
                                             
                                 
                              
                                    b)
                                 
                                 
                                    Korvataan 3 kohta seuraavasti:
                                    
                                       ”3.   Ottaen huomioon tiedot, jotka virasto toimittaa vuosikertomuksissaan, tätä asetusta tarkastellaan uudelleen 16 päivään kesäkuuta 2024 mennessä muiden kiinteiden maksujen ottamiseksi asteittain käyttöön.”
                                    
                                 
                              
                  
         
            2 artikla
            Lisätään tämän asetuksen liitteessä oleva teksti täytäntöönpanoasetuksen (EU) 2018/764 liitteeksi.
         
         
            3 artikla
            Ennen tämän asetuksen voimaantuloa jätettyihin hakemuksiin ei sovelleta 1 artiklan 3 kohtaa.
         
         
            4 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 29 päivänä lokakuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 138, 26.5.2016, s. 1.
         
            (2)  Komission täytäntöönpanoasetus (EU) 2018/764, annettu 2 päivänä toukokuuta 2018, Euroopan unionin rautatievirastolle maksettavista maksuista ja palkkioista sekä niiden maksuehdoista (EUVL L 129, 25.5.2018, s. 68).
         
            (3)  Euroopan parlamentin ja neuvoston direktiivi (EU) 2016/797, annettu 11 päivänä toukokuuta 2016, rautatiejärjestelmän yhteentoimivuudesta Euroopan unionissa (EUVL L 138, 26.5.2016, s. 44).
         
            (4)  Komission suositus, annettu 6 päivänä toukokuuta 2003, mikroyritysten sekä pienten ja keskisuurten yritysten määritelmästä (EUVL L 124, 20.5.2003, s. 36).
      
      
         
            LIITE
            
                        1.
                     
                     
                        Viraston tuntitaksa on 239 euroa.
                     
                  
                        2.
                     
                     
                        Virastolle keskitetyn palvelupisteen käytöstä maksettavat kiinteät maksut ovat seuraavat:
                        
                           Taulukko A
                        
                        
                                     
                                 
                                 
                                    
                                       Keskitetty palvelupiste / Kustannusryhmä
                                    
                                 
                                 
                                    
                                       Määrä (euroa)
                                 
                              
                                    
                                       Hakemuksen jättäminen virastolle:
                                    
                                 
                              
                                    1.
                                 
                                 
                                    Yhtenäinen turvallisuustodistus
                                 
                                 
                                    400 
                                 
                              
                                    2.
                                 
                                 
                                    Kalustoyksikkötyypin käyttöönottolupa
                                 
                                 
                                    400 
                                 
                              
                                    3.
                                 
                                 
                                    Muu kalustoyksikön lupa kuin tyypinmukaisuutta koskeva hyväksyntä
                                 
                                 
                                    400 
                                 
                              
                                    4.
                                 
                                 
                                    ERTMS:n ratalaitteita koskeva hyväksyntä
                                 
                                 
                                    400 
                                 
                              
                                    5.
                                 
                                 
                                    Esiselvitysprosessi
                                 
                                 
                                    400 
                                 
                              
                  
                        3.
                     
                     
                        Hyväksytyn kalustoyksikkötyypin mukaisen kalustoyksikön tai kalustoyksikkösarjan markkinoille saattamista koskevien hakemusten jättämisestä ja käsittelystä perittävät kiinteät maksut ovat seuraavat:
                        
                           Taulukko B
                        
                        
                                     
                                 
                                 
                                    
                                       Kustannusryhmä
                                    
                                 
                                 
                                    
                                       Määrä (euroa)
                                 
                              
                                    
                                       Tyypinmukaisten kalustoyksikköjen hyväksymispäätöstä koskevan hakemuksen jättäminen virastolle ja käsittely virastossa:
                                    
                                 
                              
                                    1.
                                 
                                 
                                    komission asetuksen (EU) N:o 321/2013  (1) liitteessä olevassa 2 kohdassa tarkoitetut tavaravaunut ja kaikki kalustoyksiköt
                                 
                                 
                                    775 
                                 
                              
                                    2.
                                 
                                 
                                    
                                                a)
                                             
                                             
                                                lämpövoimakoneella tai sähkömoottorilla varustetut vetoyksiköt;
                                             
                                          
                                                b)
                                             
                                             
                                                matkustajavaunut;
                                             
                                          
                                                c)
                                             
                                             
                                                rautatieinfrastruktuurien liikkuva rakennus- ja kunnossapitokalusto
                                             
                                          
                                 
                                    970 
                                 
                              
                                    3.
                                 
                                 
                                    lämpövoimakoneella tai sähkömoottorilla varustetut moottorijunat
                                 
                                 
                                    1 115 
                                 
                              
                  
                        4.
                     
                     
                        Asetuksen 10 artiklan 1 a kohdassa tarkoitettu vuotuinen inflaatioaste vahvistetaan seuraavasti:
                        
                                    Käytettävä vuotuinen inflaatioaste:
                                 
                                 
                                    ”Eurostatin YKHI (kokonaisindeksi) – Kaikki Euroopan unionin jäsenmaat” (2015 = 100) Prosentuaalinen muutos / 12 kuukauden keskiarvo
                                 
                              
                                    Huomioon otettava inflaation arvo:
                                 
                                 
                                    Inflaation arvo kolme kuukautta ennen indeksointia
                                 
                              
                  
               (1)  Komission asetus (EU) N:o 321/2013, annettu 13 päivänä maaliskuuta 2013, Euroopan unionin rautatiejärjestelmän osajärjestelmää ”liikkuva kalusto – tavaraliikenteen vaunut” koskevasta yhteentoimivuuden teknisestä eritelmästä ja komission päätöksen 2006/861/EY kumoamisesta (EUVL L 104, 12.4.2013, s. 1).